Ry luuks en groen met Uber | Maroela Media
Die BMW i3 (Foto: bmw.com)
Die huurmotordiens Uber bied Kaapstadse gebruikers van 13 Junie tot 18 Julie die geleentheid om op 'n koolstofuitlaatvrye manier rond te rits in 'n nuwe BMW i3 as deel van hul UberGREEN-veldtog.
Die veldtog, wat in April in Johannesburg van stapel gestuur is, word nou in samewerking met Woolworths aan Uber-gebruikers gebied.
Alon Lits, hoofbestuurder van Uber in Afrika, sê dié organisasie het kragte gesnoer met BMW en Woolworths omdat albei dié organisasies dieselfde "groen visie" vir Suid-Afrika het. "Die BMW i3 is 'n elektriese motor wat uiteraard gaan help om koolstofuitlaat te verminder. Gebruikers kry die geleentheid om op 'n volhoubaarder manier van een plek na 'n ander te beweeg teen 'n bekostigbare prys, en meteen die koolstofspoor ook verklein," het Lits gesê.
Byna 15 000 mense het van dié diens gebruik gemaak in Johannesburg, en meer as 5 300 km is toe op 'n meer omgewingsvriendelike manier afgelê, het Lits gesê.
Hanna Ross, hoof van kliëntediens by Woolworths, sê dié groep probeer sy deel vir die omgewing doen. "Die feit dat Uber dié diens aan hulle gebruikers wil beskikbaar stel, strook heeltemal met die beginsels van Woolworths."
Tim Abbott, besturende direkteur van BMW Suid-Afrika, sê hy hoop dié veldtog stel meer mense bloot aan elektriese motors. "Ons voorsien 'n toekoms waarin dit eenvoudiger, toegankliker en volhoubaar is om van een plek na 'n volgende te beweeg."
Meer as 50 000 motors is wêreldwyd verkoop sedert die BMW i3 se internasionale bekendstelling. Soveel as 124 van die motors is in Suid-Afrika verkoop sedert Maart 2015.
Kies die UberGREEN opsie tussen 13 Junie tot 18 Julie
Kies die roete soos gewoon
Die diens is beskikbaar tussen 07:00 en 19:00
Groen, volhoubaar, kleiner koolstof voetspoor?? Iemand vergeet dat daar êrens n kragsentrale is wat nou moet harder werk om die voertuig se battery te laai? En glo my, n steenkoolkragsentrale is nie baie effektief nie.